3. ลักษณะการประกอบธุรกิจ

3.1 ประวัติความเป็นมา

บริษัท กรุงเทพประกันภัย จำกัด (มหาชน) เริ่มประกอบธุรกิจด้านรับประกันวินาศภัยอัน ได้แก่
การประกันอัคคีภัย ประกันภัยทางทะเลและขนส่ง ประกันภัยยานยนต์ ประกันภัยเบ็ดเตล็ด
รวมทั้งการรับประกันภัยต่อ ตั้งแต่ปี 2490 และได้เข้าจดทะเบียนในตลาดหลักทรัพย์เมื่อปี 2521
บริษัทฯ ได้แปรสภาพเป็นบริษัทมหาชน ตามมติของผู้ถือหุ้นเมื่อวันที่ 1 เมษายน 2536
โดยได้จดทะเบียนเป็นนิติบุคคลตามกฎหมายว่าด้วยบริษัทมหาชน เมื่อวันที่ 1 กรกฎาคม 2536
มีทุนจดทะเบียนชำระแล้ว 200 ล้านบาท หลังจากนั้น มีการเพิ่มทุนจดทะเบียนอีก 4 ครั้ง คือ ครั้งที่
1 จากมติที่ประชุมผู้ถือหุ้นเมื่อวันที่ 3 เมษายน 2545 มีมติให้เพิ่มทุนจดทะเบียนอีก 100 ล้านบาท
รวมเป็นทุนจดทะเบียนชำระแล้ว 300 ล้านบาท ครั้งที่ 2 จากมติที่ประชุมผู้ถือหุ้นเมื่อวันที่ 26
เมษายน 2547 มีมติให้เพิ่มทุนจดทะเบียนอีก 90 ล้านบาท รวมเป็นทุนจดทะเบียนชำระแล้ว 390
ล้านบาท ครั้งที่ 3 จากมติที่ประชุมผู้ถือหุ้นเมื่อวันที่ 26 เมษายน 2549 มีมติให้เพิ่มทุนจดทะเบียนอีก
117 ล้านบาท รวมเป็นทุนจดทะเบียนชำระแล้ว 507 ล้านบาท และครั้งที่ 4
จากมติที่ประชุมผู้ถือหุ้นเมื่อวันที่ 23 เมษายน 2553 มีมติให้เพิ่มทุนจดทะเบียนอีก 253.5 ล้านบาท
รวมเป็นทุนจดทะเบียนชำระแล้ว 760.5 ล้านบาท ประกอบด้วยหุ้นสามัญ 76.05 ล้านหุ้น
มูลค่าที่ตราไว้หุ้นละ 10 บาท

3.2 ลักษณะการประกอบธุรกิจ

จากมหาอุทกภัยครั้งใหญ่ช่วงปลายปี 2554 ที่ครอบคลุมพื้นที่เศรษฐกิจที่สำคัญของประเทศ
ได้สร้างความเสียหายเป็นมูลค่ามหาศาลต่อเศรษฐกิจ
ส่งผลให้อัตราการเติบโตของเศรษฐกิจไตรมาสสุดท้ายของปี 2554 ติดลบสูงถึงร้อยละ 9.0
เศรษฐกิจทั้งปีเติบโตได้เพียงร้อยละ 0.1 เท่านั้น
และส่งผลกระทบโดยตรงต่อธุรกิจประกันวินาศภัยของประเทศไทยและบริษัทรับประกันภัยต่อทั้งในประเทศและต่างประเทศ
รวมทั้งกระทบต่อฐานะการเงินของหลายบริษัทที่มีเงินกองทุนไม่เพียงพอหรือไม่มีระบบการบริหารจัดการความเสี่ยงภัยที่ดีพอ
และส่งผลให้เกิดการเปลี่ยนแปลงครั้งสำคัญของวงการประกันภัย
โดยบริษัทรับประกันภัยต่อปรับอัตราเบี้ยประกันภัยน้ำท่วมเพิ่มขึ้นหลายเท่าตัว
และยังเพิ่มเงื่อนไขในการรับประกันภัยที่เข้มงวดขึ้น
กระทบต่อการรับประกันภัยและทำให้ต้นทุนการดำเนินงานของบริษัทประกันวินาศภัยสูงขึ้น
จนภาครัฐบาลต้องออก พ.ร.บ.จัดตั้งกองทุนส่งเสริมการรับประกันภัยพิบัติ
เพื่อช่วยรับประกันทรัพย์สินจากภัยน้ำท่วมสำหรับที่อยู่อาศัยและภาคธุรกิจ
โดยจำกัดวงเงินความคุ้มครอง เป็นการสร้างความมั่นใจในระดับหนึ่ง
รวมทั้งกำหนดอัตราเบี้ยประกันภัยในระดับต่ำเพื่อช่วยเหลือภาคประชาชนและภาคธุรกิจให้สามารถซื้อความคุ้มครองได้
โดยการซื้อผ่านบริษัทประกันวินาศภัยที่เข้าร่วมโครงการ ตั้งแต่วันที่ 28 มีนาคม 2555
และบริษัทประกันวินาศภัยสามารถขายความคุ้มครองส่วนเกินจากที่กองทุนส่งเสริมการรับประกันภัยพิบัติกำหนดไว้ได้
ประกอบกับ สศช. ประมาณการอัตราการเติบโตของเศรษฐกิจปี 2555 ที่ร้อยละ 5.5 - 6.5
จากปัจจัยบวกหลายด้านทั้งการ ใช้จ่ายและการลงทุนของภาคเอกชนและภาครัฐบาล
จึงช่วยสนับสนุนให้เบี้ยประกันวินาศภัย ปี 2555 จะยังเติบโตได้เป็นตัวเลข 2 หลัก

ด้านผลประกอบการของบริษัทฯ ในปี 2554 มีเบี้ยประกันภัยรับรวมสูงเกินกว่าเป้าหมายที่กำหนดไว้
โดยมีเบี้ยประกันภัยรับรวมทั้งสิ้น 11,104.9 ล้านบาท เพิ่มขึ้นร้อยละ 5.2
ส่วนผลการรับประกันภัยไตรมาส 1-3 ปี 2554 บริษัทฯ มีกำไรจากการรับประกันภัย 743.3
ล้านบาท สูงกว่าช่วงเดียวกันของปี 2553 ที่เท่ากับ 597.2 ล้านบาท
แต่จากความเสียหายจากภัยน้ำท่วมทำให้ทั้งปีขาดทุนจากการรับประกันภัยเท่ากับ 1,149.9 ล้านบาท
เมื่อรวมกับกำไรจากการลงทุนจำนวน 1,592.5 ล้านบาท ทำให้บริษัทฯ
มีกำไรก่อนภาษีเงินได้เท่ากับ 442.6 ล้านบาท และกำไรสุทธิเท่ากับ 52.0 ล้านบาท
หรือกำไรต่อหุ้น 0.68 บาท ต่ำกว่าปีก่อนที่เท่ากับ 16.20 บาท

อย่างไรก็ตาม ผลจากการเตรียมความพร้อมรองรับการบังคับใช้
การดำรงเงินกองทุนตามความเสี่ยง (Risk Based Capital – RBC)
ซึ่งคณะกรรมการกำกับและส่งเสริมการประกอบธุรกิจประกันภัย (คปภ.)
ได้เริ่มบังคับใช้ตั้งแต่ในวันที่ 1 กันยายน 2554 ทำให้บริษัทฯ
มีอัตราส่วนความเพียงพอของเงินกองทุน ณ สิ้นเดือน กันยายน 2554 สูงถึงร้อยละ 528.0
สูงกว่าเกณฑ์ขั้นต่ำที่กำหนดไว้ที่ร้อยละ 125.0 ซึ่งแสดงให้เห็นถึงฐานะความมั่นคงของบริษัทฯ โดย
ณ สิ้นปี 2554 บริษัทฯ ยังมีเงินกองทุนอยู่ในระดับสูงประมาณ 23,000 ล้านบาท นอกจากนี้
ผลประเมินอันดับความน่าเชื่อถือทางการเงินจากสถาบัน Standard & Poor’s (S&P)
ของบริษัทฯ ในปี 2554 อยู่ในระดับ A- / Watch Negative/-- (ณ วันที่ 22 กุมภาพันธ์
2555) ซึ่งเป็นระดับที่สะท้อนความสามารถทางการแข่งขัน ฐานะทางการเงินที่แข็งแกร่ง ทั้งนี้ S&P
ให้เครดิตพินิจที่ระดับ Watch Negative โดยจะติดตามดูผลกระทบจากภัยน้ำท่วมต่อไปอีกในช่วง 3
เดือนข้างหน้า เพื่อทบทวนอันดับเรตติ้งที่แน่นอนอีกครั้ง
และมีผลประเมินการสำรวจการกำกับดูแลกิจการบริษัทจดทะเบียน (Corporate Governance)
ของสมาคมส่งเสริมสถาบันกรรมการบริษัทไทย (IOD) ประจำปี 2554
อยู่ในกลุ่มดีเลิศต่อเนื่องเป็นปีที่ 3 (2552-2554)

ด้านกิจกรรมเพื่อสังคม บริษัทฯตระหนักถึงการมีส่วนร่วมรับผิดชอบต่อสังคมและสิ่งแวดล้อม
ยึดมั่นปณิธานในการพัฒนาสังคมอย่างยั่งยืน รวมทั้งให้การสนับสนุนกิจกรรมต่างๆ
ของหน่วยงานภาครัฐและภาคเอกชน โดยดำเนินการมาอย่างต่อเนื่องร่วมกับมูลนิธิกรุงเทพประกันภัย
นอกจากนี้ ในเหตุการณ์มหาอุทกภัยช่วงปลายปี 2554 บริษัทฯ ได้ร่วมบริจาคทรัพย์ สิ่งของ
และส่งพนักงาน จิตอาสา (BKI Care Club) เข้าร่วมกิจกรรมต่างๆ
เพื่อช่วยเหลือผู้ประสบภัยหลายครั้งในหลายพื้นที่

3.  พัฒนาการและความก้าวหน้าที่สำคัญ

ครองความเป็นผู้นำประกันวินาศภัยบริหารงานดีเด่น อันดับ 1 

 กรุงเทพประกันภัย ได้รับรางวัล “บริษัทประกันวินาศภัยที่มีการบริหารงานดีเด่นอันดับ 1 ประจำปี 2553” จากการที่บริษัทฯ มีการบริหารจัดการที่มีประสิทธิภาพ ยึดมั่นปฏิบัติตามหลัก ธรรมาภิบาล และมุ่งมั่นพัฒนาการบริการอย่างต่อเนื่อง 

ทั้งนี้ กรุงเทพประกันภัยได้รับรางวัลดังกล่าวติดต่อกันเป็นปีที่ 2 นอกจากนี้ บริษัทฯ
ยังคงภาคภูมิใจที่ในปี 2545, 2546 และ 2547 บริษัทฯ ได้รับรางวัลต่อเนื่องติดต่อกันถึง 3 ปีซ้อน
ส่งผลให้บริษัทฯ ได้รับรางวัล “เกียรติยศบริษัทประกันวินาศภัยดีเด่น อันดับ 1 สามปีต่อเนื่อง”

สุดยอดแห่งความสำเร็จกับรางวัล SET AWARDS 2011

กรุงเทพประกันภัย ได้รับรางวัล “บริษัทจดทะเบียนด้านการรายงานบรรษัทภิบาล” (Top
Corporate Governance Report Awards) ในงาน SET AWARDS 2011
ซึ่งเป็นรางวัลที่มอบให้แก่บริษัทจดทะเบียนที่มีความโดดเด่นด้านรายงานการปฏิบัติตามหลักการกำกับดูแลกิจการที่ดี
ซึ่งเป็นบริษัทที่มีคะแนนสูงสุด 1 ใน 10 อันดับ จัดโดยตลาดหลักทรัพย์แห่งประเทศไทย
และวารสารการเงินธนาคาร

นอกจากนี้ ในปี 2554 บริษัทฯ ยังได้รับการประเมินการกำกับดูแลกิจการบริษัท จดทะเบียนไทย
อยู่ในระดับดีเลิศ (Excellent)
จากการประเมินมุมมองของนักลงทุนและประชาชนทั่วไปที่มีต่อมาตรฐานการกำกับดูแลกิจจการของบริษัทจดทะเบียน
ติดต่อกันเป็นปีที่ 3

เพิ่มขีดความสามารถพิมพ์กรมธรรม์ออนไลน์

กรุงเทพประกันภัย ย้ำความเป็นผู้​นำด้านเทคโนโลยีและ Lifestyle Insurance
ล่าสุดได้อำนวยความสะดวกให้แก่ลูกค้าที่ซื้อประกันภัยผ่านเว็บไซต์ bangkokinsurance.com
โดยสามารถเรียกพิมพ์กรมธรรม์ได้ทันที ปัจจุบันได้เพิ่มประเภทของการประกันภัยอีก 3 ประเภท
รวมเป็น 4 ประเภท ได้แก่ ประกันภัยการเดินทางต่างประเทศ ประกันอุบัติเหตุส่วนบุคคล
ประกันภัยโรคมะเร็ง และประกันภัยสุดคุ้มชุด “มนุษย์เงินเดือน” (ประกันภัยอุบัติเหตุ
ประกันภัยมะเร็ง
และผลประโยชน์ชดเชยรายวันขณะพัก​รักษาตัวในโรงพยาบาลเนื่องจากอุ​บัติเหตุและโรคมะเร็ง)
และบริษัทฯ เตรียมขยายการบริการประกันภัยประเภทอื่น ๆ
เพื่อตอบสนองไลฟ์สไตล์ของลูกค้าในยุคปัจจุบันต่อไป

BKI เปิด Application ขายประกันภัยผ่านโทรศัพท์มือถือ iPhone รายแรก
กรุงเทพประกันภัย ผู้นำด้านนวัตกรรมบริการ เปิดตัว Application “BKI iCare”
เพื่อรองรับลูกค้าล้ำสมัยที่ใช้โทรศัพท์มือถือ iPhone โดย Application
ดังกล่าวได้ออกแบบเพื่อการใช้งานที่ง่ายไม่ยุ่งยาก เติมเต็มในทุกไลฟ์สไตล์ ของลูกค้า
ไม่ว่าอยู่ที่ไหน เวลาใด สามารถอุ่นใจได้อย่างไร้ขีดจำกัด
ซึ่งกรุงเทพประกันภัยถือเป็นรายแรกของบริษัทประกันวินาศภัยที่ขายประกันภัยผ่านโทรศัพท์มือถือ
iPhone โดยสามารถให้บริการ ดังนี้

ทำประกันภัยการเดินทางต่างประเทศ (CTA หรือ Comprehensive Travel Accident Insurance) และอยู่ระหว่างขยายการให้บริการครอบคลุมไปยังประกันภัยประเภทอื่นๆ เช่น ประกันภัยรถยนต์ ประกันภัยอุบัติเหตุส่วนบุคคล และประกันอัคคีภัย 

บริการข้อมูลข่าวสารที่เกี่ยวข้องกับการประกันภัยเดินทางต่างประเทศ เพื่ออำนวยความสะดวกให้แก่ลูกค้าเมื่อต้องเดินทางไกล เช่น ข้อมูลสถานทูตไทยในต่างประเทศ และการบริการช่วยเหลือฉุกเฉิน ตลอด 24 ชั่วโมง (Bangkok Insurance SOS) 

บริการหมายเลขโทรศัพท์การแจ้งเคลมสินไหมทดแทน ทั้งการเคลมประกันภัยรถยนต์ ประกันภัยอุบัติเหตุและสุขภาพ และประกันภัยประเภทอื่นๆ โดยลูกค้าสามารถโทรศัพท์ติดต่อแจ้ง เคลมสินไหมทดแทนได้ในทันที 

บริการข้อมูลสถานที่ตั้งของสำนักงาน และสาขาของบริษัทฯ ทั่วประเทศ รวมถึง BKI Care Station จุดบริการประกันภัยในห้างสรรพสินค้าชั้นนำ ตลอดจนสถานที่ตั้งของอู่ และโรงพยาบาลในสัญญาที่มีอยู่ทั่วประเทศ ลูกค้าสามารถค้นหารายชื่ออู่ซ่อมรถ และโรงพยาบาลที่อยู่ใกล้ที่สุดหรือบริเวณสถานที่ตั้งที่ต้องการ โดยจะเชื่อมต่อกับ Google Map ที่สามารถโทรศัพท์ติดต่อกับสำนักงาน สาขาของบริษัทฯ อู่ซ่อมรถและโรงพยาบาลได้ทันที

4.  ภาพรวมการประกอบธุรกิจของบริษัท และบริษัทร่วม

การประกอบธุรกิจของบริษัทฯ แบ่งออกเป็น 2 ด้าน คือ

1.  ด้านการรับประกันภัย

  ธุรกิจหลักของบริษัทฯ คือ รับประกันวินาศภัยทุกประเภท แบ่งเป็น

-   การรับประกันภัยโดยตรง เป็นการรับประกันภัย ผ่านตัวแทน นายหน้าบุคคลธรรมดา
    นายหน้านิติบุคคล สถาบันการเงิน และลูกค้าโดยตรง

-   การรับประกันภัยต่อจะรับจากบริษัทประกันวินาศภัยอื่นๆทั้งในประเทศและต่างประเทศ

การรับประกันภัย จะแบ่งแยกตามประเภทการประกันภัยได้เป็น 4 ประเภทคือ การประกันอัคคีภัย
การประกันภัยทางทะเลและขนส่ง การประกันภัยรถยนต์ และการประกันภัยเบ็ดเตล็ด

2.  ด้านการลงทุน

ธุรกิจอีกส่วนหนึ่งที่มีความสำคัญ คือ ธุรกิจการลงทุน เงินสดของบริษัทฯ จากกระแสเงินสดรับ เช่น
เบี้ยประกันภัยรับ หลังหักกระแสเงินสดจ่าย
จะถูกนำไปลงทุนเพื่อแสวงหาผลตอบแทนเพื่อเป็นรายได้สำคัญอีกทางหนึ่งให้แก่บริษัทฯ
โดยการเลือกลงทุนต้องพิจารณาให้เหมาะสมกับระดับความเสี่ยงที่บริษัทฯ
ยอมรับได้และมีสภาพคล่องในการเปลี่ยนสินทรัพย์ลงทุนเป็นเงินสดซึ่งบริษัทฯ
ต้องใช้ในอนาคตอย่างเพียงพอ รวมทั้งต้องปฏิบัติตามประเภท สัดส่วน
และเงื่อนไขที่กฎหมายกำหนดโดยเคร่งครัด
ปัจจุบันนี้กฎหมายที่ควบคุมการลงทุนของบริษัทประกันวินาศภัยโดยเฉพาะ ได้แก่
ประกาศกระทรวงพาณิชย์ เรื่องการลงทุนประกอบธุรกิจอื่นของบริษัทประกันวินาศภัย

การลงทุนของบริษัทฯ ส่วนหนึ่งเป็นการลงทุนที่ให้ผลตอบแทนคงที่ ได้แก่ เงินฝากประจำ
ตั๋วสัญญาใช้เงิน พันธบัตรรัฐบาล หรือรัฐวิสาหกิจ หุ้นกู้ และเงินให้กู้ยืม
อีกส่วนหนึ่งเป็นการลงทุนในตราสารทุน ทั้งหุ้นที่จดทะเบียนในตลาดหลักทรัพย์
และหุ้นของบริษัทจำกัดนอกตลาดหลักทรัพย์
ตลอดจนการลงทุนในหน่วยลงทุนของกองทุนรวมตราสารหนี้ กองทุนรวมตราสารทุน
และกองทุนรวมอสังหาริมทรัพย์ต่างๆ การลงทุนของบริษัทฯ จะคำนึงถึงสภาพคล่อง ความมั่นคง
เสถียรภาพของการลงทุน และสิทธิประโยชน์ทางภาษีเป็นสำคัญ

5.  โครงสร้างรายได้

(ล้านบาท)

[]

6.  เป้าหมายการดำเนินธุรกิจ

บริษัท กรุงเทพประกันภัย จำกัด (มหาชน) กำหนดวิสัยทัศน์ มุ่งเป็นที่สุดในใจลูกค้า
ที่เน้นการเติบโตอย่างยั่งยืนด้วยฐานการเงินที่มั่นคงและแข็งแกร่ง ผลิตภัณฑ์ประกันภัยที่หลากหลาย
และการตอบสนองความต้องการของลูกค้าอย่างตรงใจ

บริษัทฯ มุ่งดำเนินธุรกิจบนพื้นฐานของ

1.  การจัดการบริหารความเสี่ยงภัยอย่างมืออาชีพ เพื่อสร้างสมดุลของการเติบโตและผลกำไร

2.  การพัฒนาศักยภาพบุคลากรและเทคโนโลยี
    เพื่อรองรับการเปลี่ยนแปลงและการเติบโตของบริษัทฯ

3.  การเป็นบรรษัทธรรมาภิบาลที่รับผิดชอบต่อสังคมและสิ่งแวดล้อม

เป้าหมายการดำเนินธุรกิจ

ผลการดำเนินธุรกิจ ในปี 2554 ของบริษัทฯ มีเบี้ยประกันภัยรับโดยตรงเติบโตร้อยละ 5.1
สูงกว่าเป้าหมายที่กำหนดไว้ที่ร้อยละ 4.0 สำหรับปี 2555 บริษัทฯ กำหนดเป้าหมายเติบโตที่ร้อยละ
9.0 โดยกลยุทธ์หลักยังคงมุ่งขยายฐานลูกค้ารายย่อยผ่านช่องทางแบงก์แอสชัวรันส์
การขายตรงทางโทรศัพท์และขยายงานกลุ่มพนักงานองค์กร รวมทั้ง เร่งขยายตลาดภูมิภาคมากขึ้น
เพื่อรองรับตลาด AEC (ASEAN Economic Community) นอกจากนี้
จากการที่ประชาชนมีความรู้เรื่องการประกันภัยมากขึ้น มีความถี่ในการเกิดภัยพิบัติต่างๆ มากขึ้น
ก่อให้เกิดความเสียหายกับชีวิตและทรัพย์สิน
เป็นแรงกระตุ้นให้ประชาชนเห็นความสำคัญของการทำประกันภัยยิ่งขึ้น
ประกอบกับนโยบายของรัฐบาลที่มีการปรับขึ้นค่าแรงช่วยเพิ่มกำลังซื้อให้ประชาชน
จึงคาดว่าตลาดรายย่อยยังมีโอกาสเติบโตได้อีก

นอกจากนี้ บริษัทฯ มีโครงการในการพัฒนาระบบงาน และการบริการ โดยใช้เทคโนโลยีที่ทันสมัย
เชื่อมต่อเป็นเครือข่าย เพื่อเพิ่มศักยภาพในการปฏิบัติงานและการส่งมอบบริการ
การติดต่อสื่อสารระหว่างบริษัทฯ กับลูกค้าและคู่ค้า ให้มีความสะดวก รวดเร็ว มากยิ่งขึ้น
มีเป้าหมายในการพัฒนาผลิตภัณฑ์ใหม่ๆ ที่หลากหลาย
มีรูปแบบและความคุ้มครองพื้นฐานที่เพียงพอและให้ความคุ้มครองเพิ่มเติมอื่นๆ เพื่อรองรับไลฟ์สไตล์
ของผู้บริโภค ด้านพนักงาน
มีแผนในการพัฒนาพนักงานให้สอดคล้องกับกลยุทธ์ทางธุรกิจและรองรับการขยายธุรกิจในอนาคต
นอกจากนี้
ยังให้ความสำคัญและสนับสนุนให้พนักงานเข้าร่วมทำกิจกรรมสาธารณประโยชน์และร่วมรณรงค์ลดโลกร้อนอย่างต่อเนื่อง